เทสโก้เคาะ10.40บาท-จ่าย6.5%
กองทุนอสังหาฯ เทสโก้ โลตัส เคาะราคาขาย 10.40 บาท ผลตอบแทน 6.5%
6 มี.ค. 2555

กองทุนอสังหาฯ เทสโก้ โลตัส เคาะราคาขาย 10.40 บาท ผลตอบแทน 6.5% 
เผยนักลงทุนทั่วโลกตอบรับล้น เพิ่มหน่วยลงทุนขายนักลงทุนไทยอีก
รายงานข่าวจาก บริษัท เอกชัย ดีสทริบิวชั่น ซิสเทม (เทสโก้ โลตัส) และบริษัทหลักทรัพย์จัดการกองทุน (บลจ.) กรุงไทย ได้ประกาศราคาเสนอขายสุดท้ายของหน่วยลงทุนกองทุนรวมอสังหาริมทรัพย์และสิทธิการเช่าเทสโก้ โลตัส รีเทล โกรท (TLGF) ที่ 10.40 บาทต่อหน่วยลงทุนซึ่งเป็นราคาสูงสุดของช่วงราคาเสนอขายเบื้องต้น 9.65-10.40 บาท หลังจากนักลงทุนรายย่อยและสถาบันทั่วโลกให้การตอบรับล้นหลาม โดยประมาณการอัตราผลตอบแทนในปีแรกที่ 6.5%
การเสนอขายหน่วยลงทุนในครั้งแรก (IPO) นี้มีมูลค่า 18,408 ล้านบาท ถือเป็น IPO กองทุนรวมอสังหาริมทรัพย์ที่มีมูลค่าสูงสุดในประเทศไทยและเป็น IPO ที่ใหญ่ที่สุดในไทยช่วงกว่า 5 ปีที่ผ่านมา 
อย่างไรก็ตาม ในการจองซื้อครั้งนี้มีนักลงทุนทั่วไปจองซื้อกว่า 1 หมื่นคน ทางเทสโก้ โลตัส ร่วมกับ บลจ.กรุงไทย บริษัทหลักทรัพย์ ภัทร ในฐานะผู้จัดการการจัดจำหน่ายผู้เดียวในประเทศ Bank of America Merrill Lynch, Nomura และ Royal Bank of Scotland ในฐานะผู้ซื้อหน่วยลงทุนเบื้องต้นในต่างประเทศได้ตัดสินใจเพิ่มจำนวนหน่วยลงทุนที่จะจัดสรรให้ผู้จองซื้อทั่วไปเพิ่มขึ้นจากเดิม 442.5 ล้านหน่วย เป็นจำนวนรวมประมาณ 597.9 ล้านหน่วย คิดเป็นสัดส่วนที่จัดสรรให้แก่ผู้จองซื้อทั่วไปเป็นจำนวนประมาณ 34% ของหน่วยลงทุนทั้งหมด 
นอกจากนั้น เทสโก้ โลตัส จะถือหน่วยลงทุนรายใหญ่ที่สุดในสัดส่วน 25% นักลงทุนสถาบันทั้งในและต่างประเทศถือหน่วยลงทุนประมาณ 41% โดยคาดว่าหน่วยลงทุน จะเริ่มซื้อขายในตลาดหลักทรัพย์ในวันที่ 19 มี.ค. 2555 ตัวย่อหลักทรัพย์ TLGF โดยผู้จองซื้อทั่วไปสามารถตรวจสอบผลการจัดสรรหน่วยลงทุนได้ตั้งแต่วันที่ 5 มี.ค. 2555 เป็นต้นไป